Республикакүләм мәктәпкәчә белем бирү учреждениеләренең татар телендә белем бирүче тәрбиячеләре арасында үткәрелүче

«Иң милли тәрбияче - 2025»бәйгесе

Тема: Борынгыдан килгән йола - татарның каз өмәсе

«Иң яхшы милли бәйрәм» номинациясенә

Галимуллина Венера Имель кызы

Татарстан Республикасы Саба муниципаль районы Сабабаш «Кояшкай» муниципаль бюджет мәктәпкәчә

белем бирү учреждениесе

**2025**

**Тема: Борынгыдан килгән йола - татарның каз өмәсе**

**Максат:** Мәктәпкәчә яшьтәге балаларны халкыбызның йола бәйрәме - каз өмәсе белән таныштыру; гореф-гадәтләргә, милли йолаларга ихтирам, мәхәббәт тәрбияләү.

*Авыл өе күренеше. Түрдә борынгы сандык, мендәрләр, гармун, көянтә, чиләкләр, зур кәрҗин*

Радиодан «Каз канаты»  көе яңгырый.

**Алып баручы.**

Авылларда каз өмәсе гөрли,  
Юл буена канат сипкәннәр.  
Канат өсләренә баса-баса,  
Кызлар каз юарга киткәннәр.

Әллә нинди генә сәер чак бу,  
Үзе моңсу, үзе күңелле.  
Каз гомере кире кайтмый торган  
Яшьлек кебек кыска гомерле.

**Ана.** Кызым, күрше кызларына, туган-тумачаларга бүген бездә каз өмәсе икәнен әйтергә кирәк.

**Гөлшат.** Хәзер, әнием, борчылма, барысына да әйтермен.

**Ана.** Әтисе, Гөлшатыбыз өмәгә кызлар чакырырга китте, син казларны әзерләп куй инде.

**Ата.**  Әнисе, казлар әзер, мичкә ягып, казанда су кайнаттым.

*Йортка кызлар җыела. Күрше карчыгы Сәлимә әби керә.*

**Сәлимә әби.** Кәримә, казларың бик симергәннәр. Өмәгә җыелган кызлар да бик уңган күренәләр.

**Ана.** Әйе, Сәлимә әби, безнең авыл кызлары бик уңганнар шул.

**Сәлимә әби.** Кызларым-балакайларым, сезнең каз йолыкканыгызны күргәч, яшь чаклар искә төште.

**Айсылу**. Әбекәй, сез яшь чагында каз өмәсен ничек уздыра идегез? Сөйләгез әле.

**Кызлар** (барысы бергә). Сөйләгез әле, сөйләгез әле, әбекәй.

**Сәлимә әби.** Иии балакайлар, без яшь чакта су буе тулы каз була иде. Һәр өйдә икешәр-өчәр оя каз бәбкә чыгара. Аны бала чакта каргадан, тилгәннән саклый идек. Ә көз җиткәч, авылда каз өмәләре гөрли. (Серле елмаеп) Бабагыз белән дә каз өмәсендә таныштык. Кичен аулак өйгә килгәч, ул миннән канат сатып алды.

**Кызлар.** Ничек?...Сатып алды?

**Сәлимә әби.** Хәзер мин сезгә барысын да сөйлим. Ә кичен аулак өй үткәрерсез.

Менә, балакайлар, казны шулай йолкый идек. Мамыгын җыябыз, аннан мендәрләр ясыйбыз (Мендәр ясап күрсәтә). Каз канатларын ташламыйлар (канатлар күрсәтә) Аның белән идән себерә идек. Казларны йолкып бетергәч, су буена юарга төшә идек. Ә кичен аулак өйгә җыелып күңел ачтык. Гармун, җыр тавышыннан авыл гөрләп тора иде.

*(Аулак өйнең ничек уздырылуын сөйли, кызлар шатланып рәхмәт әйтәләр).*

**Ана.** Ярдәмчел күрше апайлар,

Киленнәр һәм яшь кызлар.

Бигрәк җитез, тырышлар

Мамык йолыккан куллар.

Тау өелгән мамыктан,

Әйтерсең лә кар яуган.

Йоклавы рәхәт булыр

Йомшак мамык өстендә.

*Кызлар, йолыккан казларны көянтәгә асып, инеш буена юарга китәләр. Урамда гармун тоткан егетләр каз юучы кызлар янына киләләр.*

**Гармунчы егет.** Кызлар, бигрәк уңган икәнсез. Бу казларны кай арада чистарттыгыз?

**Айсылу.** Безнең авыл кызлары булганда, бар эшкә дә өлгерәбез.

**Айгөл** (шаянланып).Кирәк булса, сезнең дә казларыгызны йолкырбыз. Без эштән курыкмыйбыз, эш бездән курка. Шулаймы, кызлар?

**Кызлар** (көлешеп). Шулай, шулай, Айгөл, эш бездән курка.

**Егет.** Кызлар, инеш суында каз юып туңып та киттегез бугай. Әйдәгез, бер биеп алыйк.

*(Егетләр, кызлар инеш буенда татар халык көенә бииләр).*

**Кызлар.** Бигрәк күңелле булды әле. Кичен аулак өйгә килегез!

**Егетләр.** Килербез, килербез! *(гармун уйнап, җырлап китеп баралар).*

**Алып баручы.**

Кызлар кайта су буеннан  
Казлар кебек тезелеп.  
Егетләр карап кала  
Үзәкләре өзелеп.  
Иңнәрендә көянтә,  
Көянтәдә - казлары.  
Бигрәк матур, бигрәк уңган  
Безнең өмә кызлары.

*(Бер кыз юлга кызлар артыннан каурый сибә)*

**Кыз.** Каурый сибәм су юлына  
Ишле булсын казыгыз  
Өмәләрдә эш күрсәтеп,  
Ярлар табып калыгыз.  
**Ана.** Бизәкле көянтәгә асып,

Казлар юып кайтуга,

Самовар җырлап утыра

Азык тулы табында.

**Гөлшат.** Әниемнең табыннары

Сокланып та торырлык.

Каз коймагы шундый тәмле,

Телкәеңне йотарлык.

**Айсылу.** Табыннар булсын бик мул,

Үткәрелсен өмәләр.

Буыннан – буынга калган

Борынгы йола бит ул.

**Гөлшат.** Әни, без дә аулак өй үткәрик әле. Сәлимә әби безгә аулак өйләр турында сөйләде.

**Ана.** Ярый, кызым, Без бүген әтиең белән күрше авылга туганнарга кунакка барабыз. Тәртипле генә утырыгыз.

**Гөлшат.** Рәхмәт, әнием!

*Кич. Аулак өйгә кызлар җыелган. Ерактан гармун тавышлары ишетелә.*

**Айгөл.** Кызлар, егетләргә канат сатабызмы?

**Айсылу.** Сатабыз, әлбәттә.

**Гөлшат.** Йә, кызлар, һәркайсыгыз үзегезгә канатлар алыгыз. Җебеп тормагыз. Акча салмыйча, канат бирмәгез.

**Кызлар** *(һәркайсы кулларына икешәр канат алалар)*. Чү, киләләр, киләләр!

*Ыгы-зыгы башлана. Еракта «Каз канаты» җыры башлана.*

**Айгөл.** Йә, кызлар, урыннарыгызда булыгыз.

*Кызлар ишекне ябып тотып торалар.*

**Егетләр** *(ишек янында «Каз канаты» көенә җырлыйлар)*.

Каз канаты кат-кат була,  
Ир канаты ат була.  
Җаның сөйгән яр алдында  
Җанга рәхәтлек була.

**Кызлар.**

Каз канаты кат-кат була,  
Кыз канаты ак була.  
Бусага ялын түләгән  
Хөрмәтле кунак була.

**Егетләр** *(шау-шаулап ишеккә ябырылып)*. Кая, нигә кертмисез инде? Кызлар-йолдызлар, кертегез инде!

**Айгөл.**  Ашыкмагыз, авызыгыз ашка пешәр. Янчыкларыгызны капшап, берәм-берәм керегез!..

**Айсылу**. Сиңа, егет, кем кирәк?

**1 нче егет**. Кара кашлы кыз кирәк.

**Айсылу** Ни эшкә соң ул кирәк?

**1 нче егет**.  Әнигә килен кирәк.

**Айгөл.** Егет, сиңа ни кирәк?

**2 нче егет**. Миңа нечкә бил кирәк.

**Айгөл.** Ни эшкә соң ул кирәк?

**2 нче егет**.  Ансыз яна яшь йөрәк.

**Гөлшат.** Сиңа, егет, ни кирәк?

**3 нче егет**. Каз мамык ястык кирәк.

**Гөлшат.** Казларыбыз мамыксыз. Кызлар йоклый ястыксыз!..

**Айгөл**. Шуны да син белмәгәч, йөрмә монда вакытсыз!..

**Кызлар**. Канат сатам, канат сатам, канат сатам!..

**Егетләр.** Мин алам, мин алам, мин алам. *(Һәрберсе бер кыз каршына баса.)*

**Кызлар**. Канат хакы бер алтын. Чын егет булса алсын!

**Егетләр** *(борылып)*. Йә?

**Кызлар**. Егет, сиңа кем кирәк?

**Егетләр**. Канатлы яшь кыз кирәк.

**Кызлар**. Ни эшкә?

**Егетләр**. Канатыңда очармын, үзең сөеп кочармын ( *Егетләр барысы да канат сатып алалар).*

**Барысы бергә.**

Каз канаты каурый-каурый,  
Хатлар язарга ярый.  
Яшь чагында уйнамасаң,  
Ул аннан нигә ярый.

*Аулак өйгә җыелган кызлар, егетләр җырлыйлар, бииләр. Йөзек салыш, Наза уеннарын уйныйлар)*

**Алып баручы.**

Бии – уйный сылу кызлар,  
Чыңлый чулпы төймәсе.  
Борынгыдан килгән йола –  
Татарның каз өмәсе.